Oficial: PSD confirmă sprijinul pentru Dragnea și ”realizarea tuturor demersurilor legale și constituționale” pentru modificările în Justiție

Liderii PSD s-au reunit vineri la Parlament în ședința Comitetului Executiv. A fost o ședință de urgență, care a început la ora 16.00, după ce Înalta Curte l-a condamnat joi pe Liviu Dragnea la 3 ani și jumătate de închisoare cu executare în dosarul angajărilor fictive din Teleorman. Decizia nu e definitivă. CEX a doptat o declarație oficială de susținere a lui Dragnea și a modificărilor la Justiție. Iată textul:

Comitetul Executiv Național al Partidului Social Democrat,

DECIDE:

Susținerea a președintelui PSD Liviu Dragnea în toate funcțiile politice deținute de acesta la conducerea partidului și la conducerea Camerei Deputaților din Parlamentul României.

Susținerea Guvernului condus de primul ministru Viorica Dăncilă, pentru continuarea și accelerarea realizării măsurilor prevăzute în programul de guvernare.

Realizarea tuturor demersurilor legale și constituționale pentru finalizarea și accelerarea procedurilor privind adoptarea modificărilor la legile justiției și a codurilor penale, pentru punerea acestora în acord cu deciziile Curții Constituționale, a Curții Europene Drepturilor Omului, a directivelor europene și în conformitate cu standardele în această materie ale Comisie de la Veneția

Utilizarea cu fermitate a tuturor mecanismelor și procedurilor legale și parlamentare pentru denunțarea abuzurilor din Justiție, realizate în baza unor protocoale secrete ilegale.

Utilizarea cu determinare a tuturor căilor legale pentru consolidarea autorității Curții Constituționale, astfel încât deciziile definitive și obligatorii ale acestei instanțe supreme să fie respectate și puse în executare de către toate autoritățile statului român.

18.55: Ședința s-a încheiat. Urmează declarații

18.45: Decizia conducerii e clară: partidul va continua cu Dragnea la conducere, în ciuda condamnării la 3 ani și jumătate de închisoare, în primă instanță.

18.44: Ședința se încheie cu o declarație de presă la ora 19.00.

18.37: Surse: Liviu Dragnea i-a întrebat în ședință pe colegi dacă vor să continue împreună. Colegii au răspuns în cor ”Da!”. Același răspuns și pentru continuarea implementării programului de guvernare.

17.30: Ședința CEX a început în biroul lui Dragnea.

17.23: Surse: Liviu Dragnea a avut o discuție cu Gabriel Vlase, pe care a încercat să-l determine să renunțe la șefia SIE. Nu e clar dacă Vlase a acceptat cererea lui Dragnea. Vlase e unul dintre liderii PSD aflați în relații reci cu Dragnea.

17.01: Potrivit unor surse din partid, Liviu Dragnea a avut o discuție înainte de CEX cu circa zece lideri, între care Rovana Plumb, Fifor, Stănescu, Pană, cărora le-a cerut ”sa-l ajute o lună de zile până salvează țara de securiști”. Dragnea s-ar fi plâns că nu poate să aplice programul economic din cauza guvernatorului Mugur Isărescu, pe care l-a acuzat ”că joacă ROBOR-ul să destabilizeze țara”. Dragnea le-ar mai fi spus acestora că peste o lună ar urma să-i ia locul în vârful partidului Marian Neacșu. Potrivit acestor surse, Neacșu nu ar fi fost prezent la această discuție.

16.54: Iulian Iancu a intrat și el în biroul lui Dragnea, dar a ieșit după doar trei minute. Ceilalți lideri sunt tot acolo.

16.15: Ședința CEX întârzie. Ședința informală din biroul lui Dragnea se prelungeste

16.07: Surse din PSD au declarat pentru G4Media.ro că printre liderii partidului circulă informația că Liviu Dragnea ar urma să discute în ședința CEX de azi că despre modificarea Codului Penal prin OUG și despre suspendarea președintelui Iohannis.

15.40: Un militant al inițiativei #FărăPenali a ieșit de la grupul USR și a mers în fața sălii unde va avea loc ședința CEX. A fost condus de oamenii de pază de la Parlament înapoi la grupul USR. Tânărul a declarat că îl cheamă Laurențiu Dincă și a venit special să protesteze

﻿

15.15: Gabriela Firea a refuzat dialogul cu presa. A intrat foarte grăbită în biroul lui Liviu Dragnea.

﻿

15.11: A venit și Felix Stroe, șeful PSD Constanța.

15.00: Rovana Plumb: ”Susținere totală pentru Liviu Dragnea, solidaritate, unitate. Avem două angajamente principale: față de votanți și aceea de a pune capăt șirului abuzurilor. Nu trebuie să plece nici de la Cameră, nici de la partid”

﻿

14.55: Rovana Plumb, Marian Oprișan și Codrin Ștefănescu au ajuns și ei la biroul lui Dragnea.

14.47: Au ajuns la ședință Gabriela Firea, Daniel Băluță (primarul Sectorului 4) și Rodica Nassar.

14.45: Mai mulți lideri s-au reunit în biroul lui Liviu Dragnea. Printre ei Viorica Dăncilă, Paul Stănescu, Mihai Fifor și lideri locali.

Foto: Liviu Dragnea (InquamPhotos / Octav Ganea)